Հովարդ Նորտվեյթ

Հովարդ Նորտվեյթ (նորվ.՝ Håvard Nordtveit, հունիսի 21, 1990 թվական, Վաթս, Վինդաֆորդ, Նորվեգիա), նորվեգացի ֆուտբոլիստ, անգլիական «Վեստ Հեմ Յունայթեդ» ֆուտբոլային ակումբի և Նորվեգիայի ֆուտբոլի ազգային հավաքականի հենակետային կիսապաշտպան։


== Ակումբային կարիերա ==


=== Նորվեգիա ===
Հովարդը սկսել է իր ֆուտբոլային կարիերան «Վաթս 94» ֆուտբոլային ակումբում, որի կազմում անցկացրել է 6 մրցաշրջան։ Այնուհետև նա տեղափոխվել է «Շոլդ», որի կազմում հանդես է եկել 2004-2005 մրցաշրջանում։ 2006 թվականի օգոստոսի 20-ին նա դառնում է նորվեգական «Հյոուգեսուն» ակումբի ամենաերիտասարդ ֆուտբոլիստը։ Այդ ակումբում նորվեգացի կիսապաշտպանը մասնակցում է 10 պաշտոնական հանդիպման։


=== «Արսենալ» ===
Տաղանդավոր նորվեգացին զգալի հետաքրքրություն էր առաջացրել խոշոր եվրոպական ակումբների շրջանակներում։ Հայտնի ակումբներից «Արսենալնը» ամենահամառն է գտնվում։ «Զինագործների» մենեջերը 2007 թվականի հունիսի 11-ին ուղևորվում է Նորվեգիա, որպեսզի պայմանագիր կնքի Հովարդի հետ։ Ակումբի տնօրինությունը հայտարարում է, որ Հովարդի տեղափոխության հետ կապված սկզբնական առաջարկը նորվեգական ակումբի կողմից մերժվել էր։ Անձամբ ֆուտբոլիստն ասում է, որ իր ակումբը տրանսֆերի համար պահանջում էր «անհավանական բարձր» գումար։ Նորվեգական ԶԼՄ-ների տարածած լուրերի համաձայն՝ տրանսֆերի համար ակումբը պահանջում էր 20 մլն նորվեգական կրոն (մոտավորապես 1,5 մլն ֆունտ ստերլինգ)։ Անկախ ամեն ինչից տրանսֆերը որոշ ժամանակ անց կայանում է։ «Արսենալը» վճարում է 500 հազար ֆունտ, իսկ երբ Հովարդն ակումբի առաջին թիմի կազմում մասնակցեր 40 խաղի, նորվեգական ակումբը պետք է ստանար արդեն 1,5 մլն ֆունտ։
«Հյոուգեսունի» ավագ Կևին Նիկոլը և Նորվեգիայի ազգային հավաքականի նախկին մարզիչ Նիլս Յոհան Սեմբը ոգևորում են Հովարդին՝ ասելով, որ նա Եվրոպայի ամենատաղանդավոր պաշտպանն է։
2007 թվականի հուլիսի 17-ին Նորտվեյթը «Բարնետի» դեմ ընկերական խաղում կատարում է իր նորամուտը լոնդոնյան ակումբի հիմնական թիմի կազմում։ Պահեստային թիմի կազմում անցկացրած խաղերում Նորտվեյթը ապացուցում է, որ ջանքերը, որոնք թափել էր «Արսենալը» իրեն ձեռք բերելու համար, անտեղի չէին։ Վստահելի և խարիզմատիկ պաշտպանը դառնում է ակումբի իսկական առաջատարը։ Պահեստային թիմի կազմում անցկացրած հենց առաջին՝ «Ֆուլհեմի» դեմ խաղում, «Արսենալի» պահեստային թիմի մարզիչ Նիլ Բանֆիլդը Հովարդին նշանակում է թիմի ավագ։ Պահեստային թիմի կազմում Նորտվեյթն իր առաջին գոլը հեղինակում է «Բիրմինգհեմի» դեմ խաղում, որը ավարտվում է «զինագործների» 2:3 հաշվով պարտությամբ։
Չնայած մրցաշրջանի կեսը Նորտվեյթը բաց է թողնում վնասվածքի պատճառով, նա ընդգրկվում է 2007-08 մրցաշրջանում «Արսենալի» եզրափակիչ՝ «Սանդերլենդի» դեմ խաղի հայտացուցակում, սակայն այդպես էլ խաղադաշտ դուրս չի գալիս։
2008 թվականի հուլիսին Նորտվեյթը «Բարնետի» դեմ ընկերական խաղում կրկին դուրս է գալիս խաղադաշտ «Արսենալի» հիմնական կազմի հետ։


=== «Սալամանկա» ===
2008 թվականի օգոստոսի 18-ին Նորտվեյթը, կնքելով վեցամսյա ժամկետ ունեցող վարձավճարային պայմանագիր, համալրում է իսպանական «Սալամանկայի» կազմը։ Նրա օրինակին է հետևում «Արսենալի» երիտասարդ ֆուտբոլիստներից ևս մեկը՝ Պեդրո Բոտելոն։ Սակայն հոկտեմբերի 29-ին «Արսենալը» պայմանագրի ժամկետի ավարտվելուց առաջ ետ է բերում Հովարդին, քանի որ երիտասարդ ֆուտբոլիստը ստանում էր չափազանց քիչ խաղաժամանակ։ Ավելի ուշ «զինագործները» խզում են իրենց տրասնֆերային հարաբերությունները «Սալամանկայի» հետ, քանի որ նրանց դուր չէր գալիս իսպանացիների վերաբերմունքը վարձավճարով տեղափոխված ֆուտբոլիստների հանդեպ։


=== «Լիլեստրյոմ» ===
Անցկացնելով մի քանի հանդիպումներ «Արսենալի» պահեստային թիմի կազմում՝ 2009 թվականի մարտի 10-ին Նորտվեյթը կնքում է մեկ այլ վարձավճարային պայմանագիր և տեղափոխվում նորվեգական «Լիլեստրյոմ»։ Այստեղ Հովարդը տես է գտնում հիմնական թիմի կազմում, սակայն նորվեգական ակումբի կազմում անցկացրած խաղերի մեծամասնությունում նա հանդես է գալիս աջ պաշտպանի դիրքում։


=== «Նյուրնբերգ» ===
2009 թվականի հուլիսի 28-ին Նորտվեյթը, կնքելով մեկ տարի ժամկետ ունեցող վարձավճարային պայմանագիր, դառնում է գերմանական «Նյուրնբերգի» ֆուտբոլիստ։ Այստեղ Հովարդն ստիպված էր հարմարվել իր համար նոր՝ հենակետային կիսապաշտպանի դիրքին, և նա կարողանում է հաջողությամբ կատարել իր առաջադրանքը։ Օգոստոսի 29-ին կայացած «Շտուտգարտի» դեմ խաղից հետո Արսեն Վենգերն անձամբ զանգահարում է երիտասարդ տաղանդին, որպեսզի շնորհավորի հիանալի խաղի կապակցությամբ։
Սակայն մի շարք հաջող հանդիպումներից հետո Նորտվեյթի մոտ սկսում է լուրջ անկման շրջան։ Նա սկսում է չհայտավորվել թիմի կազմում, իսկ հայտնվելու դեպքում խաղադաշտում ցուցադրում էր «սառը» խաղ։ Մրցաշրջանի ավարտից հետո Հովարդն անկեղծանում է՝ ասելով, որ անհամբերությամբ սպասում է հանգստանալու հնարավորությանը, քանի որ արդեն երկու տարի խաղում է առանց ընդմիջումների։


=== «Բորուսիա» ===
2010 թվականի դեկտեմբերի 30-ին Հովարդը լոնդոնյան «Արսենալից» տեղափոխվում է Մյոնխենգլադբախի «Բորուսիա»։ Ֆուտբոլիստի նոր պայմանագիրն ուներ երկուս ու կես տարի ժամկետ։ Արսեն Վենգերը չէր ցանկանում վաճառել տաղանդավոր ֆուտբոլիստին, սակայն նա նաև չէր կարող պատկերացնել ֆուտբոլիստին թիմի հիմնական կազմում։
Նորտվեյթն անմիջապես կարողանում է հաստատվել գերմանական ակումբի հիմնական կազմում և դառնալ թիմի առանցքային ֆուտբոլիստներից մեկը։ Նոր ակումբում նա վերջնականապես որակավորում է հենակետային կիսապաշտպանի դիրքում։
2016 թվականի մարտի 14-ին Նորտվեյթը հայտարարում է, որ չի պատրաստվում երկարաձգել «Բորուսիայի» հետ ունեցած իր պայմանագիրը և ամռանը լքելու է ակումբը որպես ազատ գործակալ։


=== Վեսթ Հեմ Յունայթեդ ===
2016 թվականի մայիսի 16-ին հայտարարվել է, որ Հովարդ Նորտվեյթը նույն թվականի հուլիսի 1-ից կխաղա «Վեսթ Հեմ Յունայթեդում». պայմանագրի ժամկետը հինգ տարի է։ Նոր ակումբի կազմում նա առաջին անգամ խաղադաշտ դուրս եկավ հուլիսի 28-ին՝ մասնակցելով «Դոմժալե» ակումբի դեմ խաղին, որն ավարտվեց վերջինիս հաղթանակով (2:1)։


== Կարիերայի վիճակագրություն ==
2017 թվականի հունվարի 6-ի դրությամբ


== Ծանոթագրություններ ==


== Արտաքին հղումներ ==
Ֆուտբոլիստի էջը Soccerbase կայքում Archived 2008-10-04 at the Wayback Machine.
Հովարդի էջը ESPN Soccernet կայքում Archived 2009-04-02 at the Wayback Machine.
Նորվեգացու էջը Fotball.No կայքում